
Harnócz Dorina Lilla, a Miskolci Egyetem Állam- és Jogtudományi Karának (ME-ÁJK) jogász szakos hallgatója. A 6 félév alatt több helyi és országos szintű versenyen is megmérettette magát különböző tantárgyak keretein belül, fő érdeklődési területe azonban I. évtől kezdve a büntetőjog volt, amit mi sem bizonyít jobban, hogy jelenleg is a Büntetőjogi és Kriminológiai Tanszék demonstrátora, továbbá konzulense és támogatója Prof. Dr. Görgényi Ilona, egyetemi tanár segítségével TDK dolgozatot készített az emberen végezhető kutatás szabályainak megszegése bűncselekményről. Dolgozatát a 2017. évi OTDK-n Büntetőjog II. szekcióban mutatta be és szekciójában I. helyezést ért el, továbbá két különdíjban is részesült. Eredményei alapján pedig elkészítette az alábbi cikket.
1. Az emberkísérletek jelentősége és szabályainak alakulása a történelem folyamán
Kétséget kizáróan megállapítható, hogy az orvostudomány fejlődése embereken végzett kutatások nélkül elképzelhetetlen lett volna, hiszen a történelem meghatározó részében az újabb gyógymódokat és eljárásokat kizárólag a páciensek közvetlen megfigyelésén keresztül tudták kidolgozni. Egészen a XIX. századig ezen empirikus módszerek voltak a meghatározók, mígnem az 1800-as években a társadalom- és természettudományokban is robbanásszerű fejlődés történt, amely hatására megjelentek a laboratóriumi és állatkísérletek, az ember pedig a végső kísérleti fázis alanyává vált. Az emberi alanyokat azonban sem akkor, sem ma nem tudjuk nélkülözni. Még a mai modern orvostudomány sem talált olyan módszereket, amelyek helyettesíthetnék az emberi szervezetben végzett kísérleteket, mivel az ember olyan összetett lény, hogy egyes ígéretesnek mutatkozó készítmények teljesen elbuknak a végső fázisban, de az is előfordulhat, hogy egyes alanyok teljesen különböző módon reagálnak ugyanazon produktumra.

Habár a technológia az 1800-as években rohamos fejlődésnek indult, ennek ellenére szabályok továbbra sem születtek a tudományos területhez kapcsolódóan. A történelem során az orvosok tevékenységének megítélését alapvetően egyfajta paternalista felfogás határozta meg. A gyógyítók tevékenységét misztérium övezte, külső szemlélő nem merte és nem is tudta megállapítani, hogy az orvos vajon hibát vétett-e, a felelősségre vonás pedig végképp elképzelhetetlen volt. Ennek köszönhetően az orvosok tevékenységük ellátása során csupán saját, a Hippokratészi eskü által formális morális meggyőződésükre és lelkiismeretükre támaszkodhattak, szakmai vagy jogi szabály azonban nem állta útját a jogsértéseknek. A közép- és újkor folyamán már születtek különböző szakmai szabályok, etikai kódexek, azonban egységes szabályokról egészen a XX. századig nem beszélhetünk.
A visszaélések száma azonban a szabályok hiányának ellenére is csekély maradt, így a nemzetközi nyilvánosság sem mutatott igényt a téma átfogó szabályozására, mígnem a méltán híres (vagy hírhedt) III. Birodalom által végrehajtott embertelen emberkísérletek részletei napvilágot nem láttak. Ennek köszönhetően a II. világháború után megszületett az első, az embereken végrehajtott orvostudományi kutatásokra vonatkozó nemzetközi dokumentum, a Nürnbergi Kódex
.

A Kódex legfontosabb vívmánya amellett, hogy elindított egy hosszú, azóta is tartó regulációs folyamatot a témához kötődően, az, hogy ennek köszönhetően vált a nem önkéntes beleegyezés alapján végzett emberkísérletek tilalma az emberi jogok katalógusának a részévé, ezzel nemzetközi szintre emelve azt.
A következő nagy jelentőségű dokumentum szintén a Nürnbergi Kódexhez kapcsolható, hiszen sokak szerint az a Kódex úgymond „továbbfejlesztett változata”, amely szakít annak merev szabályrendszerével és lazább, a paternalizmust is toleráló szabályaival megalkotásának célja az volt, hogy átvegye annak helyét a nemzetközi joganyagban. Ez a dokumentum az Orvosok Világszövetsége (World Medical Association – WMA) által 1964 júniusában elfogadott Helsinki Deklaráció, amely az első olyan nemzetközi dokumentum volt, amelyet orvosok készítettek méghozzá kifejezetten orvosok számára.

Nem hagyhatjuk figyelmen kívül a Nemzetközi Orvostudományi Szervezetek Tanácsa (Council for International Organizations of Medical Sciences – CIOMS) és az Egészségügyi Világszervezet (World Health Organization – WHO) által közösen 1982-ben kihirdetett, Az Emberen Végzett Orvosbiológiai Kutatások Nemzetközi Standardjairól szóló Irányelveit sem (WHO-CIOMS Irányelvek). Jelentőségük, hogy a Helsinki Deklaráció által még csupán véleményezési jogkörrel felruházott etikai bizottságoknak már döntési jogkört szánnak, továbbá külön, az átlagnál magasabb mércéket állítanak fel a sebezhetőbb alanyi kör (terhes és szoptató nők, gyermekek, mentális vagy viselkedési zavarral küzdők) védelme érdekében.

Nem feledkezhetünk meg a Nemzetközi Egységesítési Konferencia (International Conference on Harmonization) által kidolgozott Helyes Klinikai Gyakorlat Irányelveiről sem (ICH-GCP Irányelvek), amelyek megalkotásának célja az volt, hogy kifejezetten a gyógyszerészeti kutatásokhoz kapcsolódóan szolgáljanak nemzetközi szintű etikai és tudományos követelményként. Elsődleges céljuk az volt, hogy kialakítsanak egy egységes követelményrendszert az Európai Unió, az Egyesült Államok és Japán területén, amely a klinikai adatok kölcsönös elfogadhatóvá tétele által tehermentesíti a felügyeleti szerveket. Az Európai Unió a trilaterális egyezmény államaihoz 1997-ben csatlakozott.

Miután európai állam vagyunk, így az Európa Tanács említése is nélkülözhetetlen, amely már 1985 óta figyelemmel kíséri az orvostudományi fejlődés által felvetett különböző kérdéseket, s ennek keretében 1991-ben megkezdte Az emberi jogokról és a biomedicináról szóló Egyezmény előkészítését, amely végül az első kötelező erővel bíró nemzetközi egyezménnyé vált az orvosi kutatások terén, ezzel mind európai, mind nemzetközi szinten hatalmas áttörést hozva. Az Egyezmény sajátossága, hogy kizárólag Európa földrajzi területén alkalmazható és kizárólag az Európa Tanács tagállamai által.
Az Európai Uniós csatlakozásunk folytán annak kiemelkedő szerepét sem hagyhatjuk figyelmen kívül az orvosi tevékenység szabályozásának terén. A kutatások alanyainak védelmét az Unió elsődlegesen emberi jogi politikáján keresztül valósítja meg, de emellett kiemelt figyelmet fordít a gyógyszeripar területén folytatott kutatásokra is, amelyekkel kapcsolatban számos irányelv és rendelet is elfogadásra került. Ezek közül első helyen említhető a 2001/20/EK irányelv, mely azt a célt szolgálta, hogy közelítse egymáshoz az egyes tagállamok szabályait a klinikai kutatások területén. Az irányelv később több módosítást is megélt, s végül az 536/2014/EU rendelet helyezte véglegesen hatályon kívül, mivel az uniós jogalkotó úgy ítélete meg, hogy a klinikai vizsgálatokra vonatkozó fogalommeghatározás pontosításra szorul.

A nemzetközi dokumentumok mellett nem hangsúlyozhatjuk eléggé a nemzetközi szervezetek szerepét sem az orvostudományi kutatások jogi és etikai kereteinek kialakítása során. Csupán a legjelentősebb szervezeteket megemlítve ide sorolható az ENSZ Egészségügyi Világszervezete, valamint az UNESCO és a WMA is hosszabb ideje folytat tevékenységet a bioetika területén.

Összességében megállapítható, hogy a II. világháború óta jelentős számú nemzetközi dokumentum született az orvosbiológiai kutatások területén, amelyek hazai jogalkotásunkra is hatással vannak. A nemzetközi joganyag mellett azonban az is komoly hatással bír a nemzeti szintű jogalkotásra, hogy egy adott országban az orvosok tevékenységének szabályozása során a köz- vagy a magánszféra dominál-e, valamint, hogy a felelősségre vonás során a reparatív vagy a represszív eszközöket részesítik-e előnyben.

2. A Büntető Törvénykönyvről szóló 2012. évi C. törvény 171. §-ának elemzése

Az egészségügyi beavatkozás, az orvostudományi kutatás rendje, továbbá az egészségügyi önrendelkezés elleni bűncselekmények elkövetőivel szemben büntetőjogi szankciókat a büntető jogszabályok módosításáról szóló 1998. évi XXII. törvény helyezett elsőként kilátásba hazai jogunkban. Ezzel a törvénymódosítással a jogalkotó olyan magatartásokat rendelt büntetni, amelyeket büntetőjogunk mindaddig nem ismert különálló tényállásként, azokat mindaddig alacsonyabb szintű jogszabályok vagy szakmai normák szabályozták, esetleg egyáltalán nem is voltak szabályozva.

Míg az 1978. évi Büntető Törvénykönyv rendszerében az egészségüggyel kapcsolatos bűncselekmények a személy elleni delictumokat taglaló XII. fejezet II. címe alá kerültek beiktatásra, addig a 2012. évi C. törvény (Továbbiakban: Btk.) már önálló fejezet alatt szabályozza ezen bűncselekményeket. Nem csak az elhelyezés, hanem a bűncselekmény is átesett néhány változáson. Az emberen végezhető kutatás szabályainak megszegése bűncselekmény büntetési tételét a jogalkotó a törvényi minimumról egy évre szállította fel, továbbá az 1978. évi Büntető Törvénykönyv 173/D. § (2) bekezdésében található értelmező rendelkezést a hatályos Btk.-ból egy az egyben mellőzték, ennek következtében a 171. § vonatkozásában engedély alatt bármilyen jogszabály által vagy alapján meghatározott engedélyt kell érteni.

A Btk. szerint az emberen végezhető kutatás szabályainak megszegése bűncselekményt követi el, „Aki emberen orvostudományi kutatást engedély nélkül vagy az engedélytől eltérően végez…”. Az emberen végezhető kutatás engedélyezésének a szabályait pedig Az Egészségügyről szóló 1997. évi CLIV. törvény (Továbbiakban: Eütv.) VIII. fejezete szabja meg. Ez a törvény határozza meg az embereken végzett klinikai kutatások legfontosabb anyagi jogi, valamint eljárásjogi szabályait, továbbá pontosan rögzíti a kutatás célját, körülményeit, a kutatás végrehajtásának feltételeit, az engedélyezés módját és a kutatásban részt vevő személyek körét. A részletes szabályokat és szakmai feltételeket pedig a 23/2002. (V.9.) Egészségügyi Miniszteri rendelet határozza meg.
Maga a Btk. az Eütv. által meghatározott kutatási tervre adott engedélytől eltérően vagy annak hiányában végzett kutatást végző személyt, személyeket rendeli büntetni. A bűncselekmény általános jogi tárgya az alapvető emberi jogok megóvásához fűződő társadalmi érdek, közvetlen jogi tárgyát pedig az orvostudományi kutatás biztonságának és törvényes rendjének fenntartása képezi. A bűncselekmény passzív alanya, sértettje bármilyen élő, természetes személy lehet, tekintet nélkül nemére, életkorára.
A delictum elkövetési magatartása megvalósulhat akár tevőleges, aktív magatartásban, akár passzív magatartásban, azaz mulasztásban is. A jogszabályhely első fordulata az Eütv. alapján meghatározott engedély hiányában végzett kutatást rendeli büntetni. Ez esetben büntetendő, ha a már elkezdett kutatáshoz az engedély megadását megtagadták; ha még nem zárult le az engedélyezési eljárás, de a kutatást már megkezdték; vagy egyáltalán nem is indult el a már megkezdett kutatás engedélyezése. A 171. § második fordulata pedig az engedélytől eltérően végzett kutatás elkövetőjével szemben helyez szankciókat kilátásba. Ez esetben van ugyan engedély, azonban az az által kijelölt keretet a kutató túllépi, így a konkrét kutatási tevékenységet egyáltalán nem vagy csak részben fedi le az engedély.

Büntetendő továbbá az orvosbiológiai kutatás, ha azt a törvény által tilalmazott személyeken végzik. Ilyennek minősülnek azon személyek, akik szolgálati, anyagi vagy erkölcsi függőségük következtében nincsenek abban a helyzetben, hogy a kutatáshoz szabad, önkéntes, tájékozott beleegyezésüket adják, valamint nem végezhető orvostudományi kutatás fogva tartott és katonai szolgálatot töltő személyeken még a beleegyezésükkel sem.

A bűncselekmény kísérletének megvalósulása habár dogmatikailag nem kizárt, a gyakorlatban csak rendkívül szűk körben valósulhat meg. Erre lehet példa, ha a kutatás alanyának érhálózatába infúziót vezetnek, azonban a gyógyszerészeti készítménynek az adagolását a szervezetébe még nem kezdik meg.
A bűncselekmény alanya tettesként akár a kutatásra engedéllyel rendelkező, akár az engedéllyel nem rendelkező személy, azaz praktikusan bármely természetes személy lehet. A gyakorlatban azonban kézenfekvő módon legtöbbször az orvostudományi kutatásokkal egyébként is foglalkozó szakemberek jönnek számításba. S habár az egészségügyi kutatást szabályozó háttér-joganyagnak megvan a saját személyi hatálya, ez a büntetőjogi felelősség megállapítása során nem alkalmazható.

Amennyiben több személy egymás tevékenységéről tudva, egymással szándékegységben állva végez engedély nélkül vagy attól eltérően orvostudományi kutatást, abban az esetben ezen személyek társtettesként követik el a bűncselekményt. Emellett felbujtás és bűnsegély is megvalósulhat a bűncselekmény vonatkozásában.

A bűnösség szempontjából megállapítható, hogy a Btk. kizárólag a szándékos elkövetést rendeli büntetni, mégpedig annak mindkét alakzatát, az egyenes (dolus directus) és az eshetőleges (dolus eventualis) szándékot is. A gondatlan elkövetés azonban nem büntetendő.

Összességében a Btk. XVI. fejezete által alkalmazott keretdiszpozíciók több előnye, valamint hátránya is megemlíthető. A keretdiszpozíciók alapvető pozitívuma, hogy lehetővé teszik a jogalkotó számára, hogy a büntetőjogi normákat röviden fogalmazza meg, továbbá meg is kímélik attól, hogy a különböző ágazati jogszabályok (gyakori) változása esetén minden egyes alkalommal meg kelljen változtatni a büntetőjogi tényállást is. Mindazonban nem hagyhatjuk figyelmen kívül a keretdiszpozíciók jelentette veszélyeket sem. Sok helyen még maga az Eütv. sem határozza meg az engedély vagy a beavatkozás fogalmának pontos tartalmát, továbbá a tényállást kitöltő jogszabályok gyakori változásoknak vannak kitéve, amely a jogbiztonság megvalósulásának az aggályát veti fel.

3. Konklúzió
Összességében kijelenthető, hogy az embereken végzett kísérletek szabályozása a legelső nemzetközi alapdokumentum, a Nürnbergi Kódex megszületése óta sem változott meg számottevően. Ami változott, hogy egyre több és egyre részletesebb szabály született (és születik továbbra is) az évek során, amelyek folyamatosan igyekeznek lépést tartani az orvostudományi fejlődéssel. Ennek ellenére kijelenthetjük, hogy az orvosok és az orvosi tevékenység megítélése a hozzá kapcsolódó emberi jogokkal karöltve hatalmas utat tett meg az emberiség történelme folyamán.

Modern korunkban egyre fokozottabb tendencia figyelhető meg az orvosi tevékenység minél szélesebb körű és részletesebb megfigyelésére akár hazánkban, akár a világ más országaiban. Ez a szemlélet nem feltétlenül rossz, hiszen a történelem számos jogsértéssel adott alapot az ésszerű kételyre, melyek alapján az emberek joggal tarthatnak igényt az orvosok tevékenységének minél fokozottabb ellenőrzésére annak érdekében, hogy a jövőben ne történjenek a múltbéliekhez hasonló atrocitások. Emellett azonban arról a tényről sem szabad megfeledkeznünk, hogy szemben a barbarisztikus ál-tudományos kísérletekkel, a modern emberkísérletek elsődleges célja az emberek gyógyítása, a kutatások pedig nélkülözhetetlen részét képezik a tudományos haladásnak. A modern orvostudomány évről-évre újabb és újabb betegségekre talál gyógymódot és évtizedekkel ezelőtt talán még halálos betegségnek számító kórokból kigyógyulva élhetnek emberek teljes életet.
Azonban az orvostudomány dinamikus fejlődése mellett is megállapítható, hogy a büntetőjogi fenyegetettség fenntartása továbbra is szükséges, s habár a büntetőjog gyakorlati alkalmazása során a múltbéli események rekonstruálására tesznek a szakemberek kísérletet, hogy azok alapján helyes döntést hozhassanak, ezen terület szabályainak kialakítása során kifejezett szükség van a jövőbe tekintésre is, hogy ezzel is biztosítsuk ezen rohamosan fejlődő területen a jogellenes magatartások prevencióját. A jogalkotónak napról napra szembe kell néznie az újabb és újabb technológiák által felállított akadályokkal, hogy a jogszabályok is folyamatosan lépést tarthassanak a tudományos fejlődéssel.

Emellett azonban azt is leszögezhetjük, hogy az orvosbiológiai kísérletek alanyainak védelme a jogi szabályozásnál többet is megkíván. Szükség van arra, hogy az orvosok megkapják a megfelelő képzést, s ezzel együtt az erkölcsi alapot ahhoz, hogy munkájuk által megkívánt méltósággal, tisztességgel és becsülettel képviseljük szakmájukat. Szükség van arra, hogy a Hippokratészi eskü alapelveit képező „salus aegroti suprema lex esto” (a beteg üdve legyen a legfőbb törvény) és „nil nocere” (ne árts) alapelvek ne váljanak üres szavakká, hanem az orvosok továbbra is e szerint végezzék munkájukat. Ezt pedig a megfelelő oktatással, ágazati, valamint büntetőjogi szabályokkal kell számukra biztosítani.
Végezetül elmondható, hogy mind az ágazati, mind a büntetőjogi szabályozás terén hatalmas utat tettünk meg az embereken végzett orvostudományi kísérletek szabályozásának a terén, és csak reménykedhetünk benne, hogy a tudományos fejlődés a jövőben is folytatódik az emberiség érdekében, valamint, hogy ezek a nemes célért folytatott kutatások a kutatási alanyok jogainak még hatékonyabb védelme mellett valósulhatnak majd meg.

Felhasznált Európai Uniós jogszabályok

Az Európai Parlament és a Tanács 536/2014/EU rendelete (2014. április 16.) az emberi felhasználásra szánt gyógyszerek klinikai vizsgálatairól és a 2001/20/EK irányelv hatályon kívül helyezéséről. (L 158/1., 2014.5.27.)

Az Európai Parlament és a Tanács 2001/20/EK irányelve (2001. április 4.) az emberi felhasználásra szánt gyógyszerekkel végzett klinikai vizsgálatok során alkalmazandó helyes klinikai gyakorlat bevezetésére vonatkozó tagállami törvényi, rendeleté és közigazgatási rendelkezések közelítéséről. (HL L 121., 2001.5.1.)

